રેસકોર્ષ ગ્રાઉન્ડમાં સવારે મોટી સંખ્યામાં એસપીજીના સભ્યો અને સમર્થકો સવારે સાત વાગ્યામાં ઊમટ્યા હતાં. જેમાં ખોડલધામના પૂર્વ પ્રમુખ પરેશ ગજેરા, એસપીજીના અધ્યક્ષ લાલજી પટેલની આગેવાનીમાં સરદાર રથની ઉપસ્થિતિમાં દીપ પ્રાગટ્ય સાથે રેલીને પ્રસ્થાન કરાયું હતું. કર્મવીર રેલી સવારે સાત વાગ્યે શરૂઆત થઇ હતી અને શહેરના જુદા જુદા વિસ્તારોમાં ફરી અને બપોરે ત્રણ વાગ્યે નવા માર્કેટ યાર્ડ ખાતે સમાપન થઇ હતી. સામાન્ય રીતે એસપીજી મહેસાણા અને ગુજરાતમાં વધુ કાર્યક્રમ આપે છે. તેનું સંગઠન પણ સૌરાષ્ટ્રની તુલનાએ ગુજરાતમાં વધુ વ્યાપક છે. પરંતુ આજના કાર્યક્રમમાં મોટી સંખ્યામાં એસપીજી સમર્થકો અને પાટીદાર સમાજના લોકો તથા અગ્રણીઓ જોડાયા એ જોતાં રાજકોટમાં પણ હવે હાર્દિક બાદ એસપીજીનું સંગઠન પણ સક્રિય બની રહ્યું છે.